
ΕΛΛΗΝΙΚΗ ΑΕΡΑΘΛΗΤΙΚΗ ΟΜΟΣΠΟΝΔΙΑ

Πανελλήνιοι Αγώνες Αερομοντελισμού Κατηγορίας F3J 
1o ΕΝΗΜΕΡΩΤΙΚΟ ΔΕΛΤΙΟ 

Η Ελληνική Αεραθλητική Ομοσπονδία προσκαλεί όλα τα σωματεία μέλη της με ενασχόληση στο αεράθλημα του αερομοντελισμού,  να λάβουν μέρος στους Πανελλήνιους Αγώνες Αερομοντελισμού κατηγορίας F3J που θα γίνουν στο Αεροδρόμιο της Αερολέσχης Μεσολογγίου το Σάββατο και Κυριακή  1 και 2 Απριλίου 2006. Οι αγώνες αυτοί προσμετρούνται στην αξιολόγηση των σωματείων. 
Ο αγώνας της κατηγορίας F3J αποτελεί επίσης κριτήριο για την συμμετοχή στην Εθνική Ομάδα για τους Παγκόσμιους  Αγώνες που θα διεξαχθούν στην Σλοβακία
· Τα σωματεία που επιθυμούν να λάβουν μέρος με αθλητές τους, στους εν λόγω αγώνες, καλούνται να στείλουν συμπληρωμένο το σχετικό έντυπο που  επισυνάπτεται στον οργανωτή το αργότερο έως την Τετάρτη 22 Μαρτίου 2006 και ώρα 15:00. Συμμετοχές πέραν της ημερομηνίας και ώρας αυτής δεν θα γίνουν δεκτές. Η δήλωση συμμετοχής στον αγώνα συνεπάγεται και την ανεπιφύλακτη αποδοχή όλων των σχετικών κανονισμών.
Ακολουθούν όλες οι σχετικές πληροφορίες για τον αγώνα. :

1. Αγώνας:

Πανελλήνιοι Αγώνες Αερομοντέλων κατηγορίας F3J. Δεν υπάρχει περιορισμός στον αριθμό των αθλητών που είναι δυνατόν να δηλώσει το κάθε σωματείο. Θα υπάρξει ξεχωριστή βαθμολογία για την κατηγορία των ενηλίκων και την κατηγορία κάτω των 18 ετών. 
Οι Πανελλήνιοι Αγώνες θα αποτελούνται από τρεις ανεξάρτητους αγώνες που ο καθένας θα αποτελείται από 6 γύρους. Για την βαθμολογία του κάθε αγώνα θα υπολογίζονται οι πέντε καλύτεροι γύροι ενώ για την συνολική βαθμολογία θα συνυπολογιστούν όλοι οι αγώνες.  

Για να διεξαχθούν οι αγώνες  θα πρέπει τον τεχνικό έλεγχο που προηγείται των αγώνων να έχουν περάσει με επιτυχία τουλάχιστον 5 αθλητές. Αθλητής συμπεριλαμβάνεται στην κατάταξη μόνον εφόσον αγωνιστεί, έστω και αν  βαθμολογηθεί  με 0.
Για να αξιολογηθεί ο αθλητής θα πρέπει να αγωνιστεί και στους τρεις επιμέρους αγώνες και η βαθμολογία του να μην είναι 0. 
2. Ημερομηνίες:

Παρασκευή 31 Μαρτίου - Άφιξη
Σάββατο 01 Απριλίου 
- Τεχνικός Έλεγχος 




10:00



   1ος Αγώνας (6 γύροι)




11:30



   2ος Αγώνας (3 πρώτοι γύροι)



14:30
Κυριακή 02 Απριλίου 
- 2ος Αγώνας (Ολοκλήρωση 3 τελευταίοι γύροι) 

  9:30



  3ος Αγώνας (6 γύροι)




11:30
Όποιος αθλητής δεν είναι παρών στον τεχνικό έλεγχο θα αποκλειστεί από την συνέχεια των αγώνων.  Δεν θα γίνονται πτήσεις αγώνων πέραν της 7:00 μμ. Τελικά αποτελέσματα θα θεωρούνται έγκυρα εφόσον ολοκληρωθούν, οι δύο αγώνες. Το ωρολόγιο πρόγραμμα είναι δυνατόν να αλλάξει, αναλόγως με την συμμετοχή αθλητών. 
3. Οργανωτής:

Οργανωτής είναι η Ελληνική Αεραθλητική Ομοσπονδία. 
4. Χώρος Αγώνων:


Πεδίο Προσγείωσης Αερολέσχης Μεσολογγίου.
5. Χρονομέτρες:

Ως χρονομέτρες θα επιλεγούν άτομα από αυτά που έχουν υποστεί την σχετική εκπαίδευση.

6. Αθλητές:

Κάθε αθλητής πρέπει να είναι εγγεγραμμένος στο αθλητικό μητρώο της ΕΛΑΟ και να παρουσιάσει στην διάρκεια του τεχνικού ελέγχου το αθλητικό δελτίο που εκδίδει η ΕΛΑΟ. Κάθε σωματείο εκτός από τους αθλητές, οφείλει να δηλώσει και τον αρχηγό της ομάδας. Αρχηγός Ομάδας είναι δυνατόν να είναι και αθλητής που συμμετέχει στους αγώνες. Είναι δυνατόν να λάβουν μέρος και αθλητές των σωματείων που υπάγονται στην Κυπριακή Αεραθλητική Ομοσπονδία στα πλαίσια της διακρατικής αθλητικής συνεργασίας που έχει υπογραφεί μεταξύ των δύο χωρών. 
7. Κανονισμοί Αγώνων
Οι αγώνες θα διεξαχθούν σύμφωνα με τους ισχύοντες αγωνιστικούς κανονισμούς της Διεθνούς Αεροναυτικής Ομοσπονδίας (FAI). Οι τρέχοντες κανονισμοί υπάρχουν στο Internet, www.fai.org/aeromodelling/ .  Μετάφραση τους υπάρχει επίσης στο internet www.elao.gr στο τμήμα του αερομοντελισμού καθώς επίσης και στην γραμματεία του κάθε σωματείου. Σε περίπτωση αμφιβολίας για την πιστότητα της μετάφρασης,  το αγγλικό κείμενο του κανονισμού θα θεωρείται εκείνο σύμφωνα με το οποίο θα διεξαχθούν οι αγώνες και θα κριθούν οι οποιεσδήποτε ενστάσεις. 
8. Τοπικοί Κανονισμοί 

Όλες οι εκτοξεύσεις των ανεμοπτέρων θα γίνουν με λάστιχο που θα διαθέσει στους αγωνιζόμενους ο οργανωτής.  
9. Έπαθλα:
Θα απονεμηθούν αναμνηστικά διπλώματα στους τρεις πρώτους νικητές των αγώνων. Η τελετή απονομής θα γίνει μετά το τέλος της διεξαγωγής των αγώνων. Μετά την λήξη της αγωνιστικής περιόδου σε κοινή τελετή για όλα τα αεραθλήματα θα γίνει η απονομή των κυπέλλων.   
10. Συχνότητες:

Επιτρέπεται η χρήση των παρακάτω περιοχών συχνοτήτων :

35, 40, 41, 50, 53 και 72 MHz.



11. Υποβολή Ενστάσεων
Είναι δυνατόν να υποβληθεί ένσταση σύμφωνα με τους αγωνιστικούς κανονισμούς της FAI , η ένσταση για να συζητηθεί θα πρέπει να συνοδεύεται υποχρεωτικά από το ποσό που προβλέπεται από τους Διεθνείς Κανονισμούς, το οποίο θα επιστραφεί στο σωματείο, σε περίπτωση που η ένσταση του γίνει δεκτή. 
Ένσταση είναι δυνατόν να υποβληθεί μόνο από τον αρχηγό της ομάδας, συμμετέχοντος σωματείου. Το σωματείο θεωρείται ότι μετέχει των αγώνων εφόσον αθλητής του καταρχάς δηλώσει συμμετοχή και παρουσιαστεί  στον τεχνικό έλεγχο. Στην ένσταση θα πρέπει να αναγράφεται το άρθρο του κανονισμού το οποίο παραβιάστηκε.
12. Ασφάλιση
Όλοι οι αθλητές που θα λάβουν μέρος στους αγώνες πρέπει να είναι ασφαλισμένοι για αστική ευθύνη έναντι τρίτων είτε στην ασφάλεια που προσφέρει η ΕΛΑΟ ή σε οποιαδήποτε άλλη ασφαλιστική εταιρία. Στην τελευταία περίπτωση μαζί με την δήλωση συμμετοχής θα πρέπει να κατατεθεί υποχρεωτικά και αντίγραφο του αντίστοιχου ασφαλιστηρίου συμβολαίου που να φαίνονται τόσο οι όροι όσο και η συμμετοχή του συμμετέχοντος στο συμβόλαιο αυτό.
13. Επικοινωνία:

Θα σταλεί 2ο ενημερωτικό δελτίο την Δευτέρα 27 Μαρτίου 2006 με όλες τις τελευταίες πληροφορίες για τον αγώνα. Για οτιδήποτε διευκρίνηση είναι δυνατόν να επικοινωνείτε με fax 210 9649 547 ή email eale@hol.gr. Το δελτίο αυτό θα σταλεί μόνο σε όσα σωματεία δηλώσουν συμμετοχή εντός της προβλεπομένης προθεσμίας.
14. Διαμονή

Υπάρχει η δυνατότητα διαμονής, εκτός από τα τοπικά ξενοδοχεία, και στον χώρο που έχει κατάλληλα διαμορφώσει η Αερολέσχη Μεσολογγίου, στο Πεδίο Προσγείωσης. Όσοι από τους συμμετέχοντες ενδιαφέρονται να κάνουν χρήση του χώρου αυτού θα πρέπει με την δήλωση συμμετοχής να δηλώσουν και την επιλογή αυτή. Ο χώρος αυτός προσφέρει μόνο κρεβάτια και κοινό λουτρό.   

